Indbrud i en spillebutik, hærværk mod en personbil og indbrud i en børnehave. Det er nogle af de forhold, en 43-årig mand fra Vesthimmerland er blevet sigtet for. Sigtelsen sker efter længere tids efterforskning foretaget af betjente fra Berigelse Syd ved Nordjyllands Politi. Den pågældende person er mistænkt for at have begået adskillige tilfælde af indbrud- og tyveri-forhold i Vesthimmerlands Kommune mod primært institutioner, virksomheder, kontorer samt biler. Stoppe utryghed Med sigtelsen håber lederen af Efterforskning og visitation ved Nordjyllands Politi, vicepolitiinspektør Niels Kronborg, at der er sat en stopper for de mange tilfælde af berigelseskriminalitet, der har plaget borgene i Vesthimmerland de seneste to måneder. - Vi ved, at indbrud og tyverier skaber utryghed hos ofrene. Derfor er jeg tilfreds med, at vi efter en effektiv efterforskning har kunnet slå til og sigte en mistænkt i alle sagerne. Det sætter forhåbentlig en stopper for den her plagsomme berigelseskriminalitet, der har generet kommunens borgere, fordi den mistænkte nu ved, at politiet er på sagen, siger Niels Kronborg. Forholdene er for de flestes vedkommende begået i juli og august måned. Genkendt på overvågning Vicepolitiinspektøren kan fortælle, at politiet først den 12. august 2022 ud fra oplysninger og genkendelse fra video-overvågning fik mistanke mod en 43-årig mand fra lokalområdet, hvorefter man ransagede på hans bopæl. - I forbindelse med denne ransagning fandt vi en del tyvekoster fra flere af de indbrud, som vi efterforskede. Det blev manden sigtet for, fortæller Niels Kronborg, der tilføjer, at det dog desværre ikke satte en stopper for bølgen af berigelses-kriminalitet i området, der fortsatte med stort set samme fremgangsmåde. - Vi efterforskede derfor videre mod samme mistænkte. Og ud fra overvågning og borger-tip, hvor man havde set stjålne tyvekoster, der var sat til salg på Facebook, valgte vi den 24. august at ransage samme adresse på øjemedet. Her fandt vi tyvekoster fra yderligere seks forhold. Disse forhold blev den mistænkte også sigtet for - og han erkendte under de efterfølgende afhøringer samtlige forhold. Løsladt efter afhøring Den 43-årige mistænkte er løsladt efter endt afhøring. Anklagemyndigheden vurderer ikke, at der er grundlag for fremstilling og varetægtsfængsling. Der venter ham naturligvis et retsligt efterspil for de mange tilfælde af berigelseskriminalitet, som politiet mistænker ham for, forsikrer Niels Kronborg - Vi håber, at vores massive fokus på sagen og sigtelser mod mistænkte kan bevirke, at de mange tilfælde af berigelseskriminalitet, der har være til gene for borgerne i Vesthimmerland, nu bliver bremset, understreger Niels Kronborg. Nordjyllands Politis efterforskning i sagen fortsætter, og vicepolitiinspektøren udelukker ikke, at der kan ske sigtelser for yderligere forhold, som efterforskningen skrider frem.
Nordjyllands Politi har sigtet en 43-årig mand for "omfattende berigelseskriminalitet" i Vesthimmerlands Kommune.